የትህዴን እርምጃ የትጥቅ ትግል አዋጭ አለመሆኑን ያሳያል- ተቃዋሚ ፓርቲዎች
የትግራይ ህዝቦች ዴሞክራሲያዊ ንቅናቄ(ትህዴን) አባላት የወሰዱት እርምጃ የትጥቅ ትግል እንደማያዋጣ ማሳያ መሆኑን ተቃዋሚ የፖለቲካ ፓርቲዎች አስታወቁ፡፡የመላው ኢትዮጵያውያን ብሔራዊ ንቅናቄ(መኢብን)፣የኢትዮጵያ ፍትህና ዴሞክራሲ ኃይሎች ግንባር (ኢፍዴኃግ)፣ አንድነት ለዲሞክራሲና ፍትህ ፓርቲ(አንድነት)የኢትዮጵያ ራዕይ ፓርቲ(ኢራፓ) ለዋኢማ እንደተናገሩት በአገሪቱ ሠላማዊ የፖለቲካ ተሳትፎንና ትግልን እንደሚደግፉ  መሆኑን ገልጸዋል፡፡ የትህዴን አባላት የወሰዱት ሠላማዊ መንገድን የመከተል እርምጃ የትጥቅ ትግል አዋጭ አለመሆኑን ያመላከተ ውሳኔ መሆኑን  አክለው  ገልጸዋል፡፡የመኢብን ፕሬዚዳንት አቶ መሳፍንት ሽፈራው በሠላማዊ መንገድ መንቀሳቀስ የሚደገፍ ተግባር መሆኑን ጠቁመው የትህዴን አባላትም ሠላማዊ መንገድን መምረጣቸውን በአዎንታ መልኩ እንደሚቀበሉት ተናግረዋል፡፡ በሠላማዊ የውድድር መንገድ በመንቀሳቀስ በምርጫ አሸንፎ ወደ ሥልጣን ከመምጣት ውጭ ሌላው መንገድ ሁሉ እንደማያጣ ገልጸዋል፡፡የትጥቅ ትግልን ለሚከተሉ አካላትም የትህዴን እርምጃ  ትልቅ ትምህርት የሚሰጥና አካሄዳቸው እንዳማያዋጣ መልዕክት የሚያስተላልፍ ውሳኔ ነው ብለዋል፡፡  በአሁኑ ወቅት ትጥቅ ትግል ውስጥ የሚገኙትም ቀሪ ተጣቂ ኃይሎች ሠላማዊ ትግልን መከተል እንዳለባቸው አሳስበዋል፡፡የኢፍዴኃግ ጸኃፊ አቶ ግርማይ ሀደራ በበኩላቸው የጠመንጃ ትግል ክፍለ ዘመኑ የማይፈቅደውና ተቀባይነት የሌለው እንደሆነ ይናገራሉ፡፡ የትህዴን ውሳኔም ይህን ሐሳብ የሚያጠናከር ነው ባይ ናቸው፡፡ ስለሆነም ሠላማዊ መንገድን መምረጡ ተገቢና የሚፈለግ ውሳኔ ነው፡፡  ሠላምና ዲሞክራሲን ለማስፈን ሠላማዊ ትግል ማድረግን ህገ መንግስቱ እንደሚፈቅድ ተናግረው ሁሉም የሚፈለገውን ውጤት ለማምጣት ሠላማዊ  መንገድን መከተል ይገባል፡፡ የትጥቅ ትግል ከፍተኛ ወጪና ብዙ የህይወት መስዋዕትነት የሚጠየቅ በመሆኑ አስፈላጊ አይደለም፡፡የኢራፓ ፓርቲ አቶ ተሻለ ሰብሮ ሠላማዊ መንገድ የፓርቲያቸው ዋናው ማጠንጠኛ መሆኑን ነው የሚገልጹት፡፡ ሁሌም ስለሠላም እንደሚሰብኩ ጠቁመዋል፡፡ አገሪቷንና ህዝቡን ተጠቃሚ ለማድረግ ከሠላማዊ ትግል ውጪ አማራጭ የለም፡፡ የትህዴን አባላት ከልባቸውና በትክክል አምነውበት ከሆነ የሚደገፍና የሚደነቅ እርምጃ ነው ብለዋል፡፡ ሂደቱን ግን መከታተልና በደንብ ማጠራት ይገባል፡፡የአንድነት ፓርቲ ሊቀመንበር አቶ ትዕግስቱ አወልም ተመሳሳይ አስተያየት ነው ያላቸው፡፡ የትህዴንን ሠላማዊ መንገድ ሌሎችም ቢከተሉት የሚፈለግና የሚደገፍ ነው ይላሉ፡፡ ዘላቂ ልማትን ለማምጣትና ዕድገትን ለማፋጠን ሠላማዊ ትግል ወሳኝመሆኑን ይናገራሉ፡፡ ፓርቲያቸው ሠላማዊ መንገድን የሚከተሉ አካላትን ሂደት እንደሚደግፍም አፅንኦት ሠጥተው ተናግረዋል፡፡ የትጥቅ ትግል ኪሳራ እንጂ ትርፍ የለውም ሲሉም ተደምጠል፡፡ፓርቲዎቹ እንዳሉት መንግስትም የትጥቅ ትግል የሚያደርጉ አካላትን እንቅስቃሴ በየጊዜው ለህዝቡ ማሳወቅ አለበት፡፡ ይህም በቀጣይ ሊተኮርበትና ሊሰመርበት እንደሚገባም ነው የጠቆሙት፡፡በሞላ አስገዶምና በጓደኞቹ የሚመራው ከ800 በላይ የሚሆኑ የትህዴን አባላት መስከረም 1 ቀን 2007 ዓ.ም ወደ ኢትዮጵያ መግባታቸው ይታወቃል፡፡